Βελουτέ σπανακιού με φρέσκα κρεμμυδάκια και φέτα
Γιατί θέλει κι ο Ποπάυ το γκουρμέ του. Αρκεί να είναι απλό.
1 κιλό σπανάκι, καθαρισμένο και χοντροκομμένο *, 3 φρέσκα κρεμμυδάκια, το λευκό και το τρυφερό πράσινο μέρος, ψιλοκομμένα, 1½ λίτρο νερό, μοσχοκάρυδο τριμμένο, κατά βούληση, χυμός λεμονιού, κατά βούληση, 1 φλιτζ. τσαγιού ελαιόλαδο, 1 κουτ. γλυκού αλάτι, φρεσκοτριμμένο πιπέρι, φέτα ή ανθότυρο, για το σερβίρισμα
Για να φτιάξουμε βελουτέ σπανακιού με φρέσκα κρεμμυδά και φέτα, αρχικά ζεσταίνουμε, σε μια μεγάλη, βαθιά κατσαρόλα, το λάδι σε μέτρια προς δυνατή φωτιά και σοτάρουμε τα φρέσκα κρεμμυδάκια με το σπανάκι. Μόλις μαραθεί το σπανάκι, προσθέτουμε το νερό και μόλις το υγρό πάρει βράση, μετριάζουμε τη φωτιά και μαγειρεύουμε μέχρι να μαλακώσει πολύ καλά το σπανάκι, για περίπου 15-20 λεπτά. Αλατοπιπερώνουμε.Προσθέτουμε μοσχοκάρυδο και χυμό λεμονιού και μεταφέρουμε το όλον στο μπλέντερ ή στο μούλτι (σε δόσεις). Πολτοποιούμε τα υλικά μέχρι να προκύψει μια λεία σούπα. Αν θέλουμε, προσθέτουμε λίγη τριμμένη φέτα ή ανθότυρο στην πολτοποίηση, αλλιώς κρατάμε το τυρί για το γαρνίρισμα. Για πιο βελούδινο αποτέλεσμα, σουρώνουμε το όλον από λεπτό σουρωτήρι. Δοκιμάζουμε τη σούπα και προσθέτουμε ό,τι χρειάζεται: λεμόνι, μοσχοκάρυδο, αλατοπίπερο. Σερβίρουμε, τη βελουτέ σπανακιού, με τριμμένη φέτα ή ανθότυρο (αν δεν τα βάλαμε στην πολτοποίηση) και κρουτόν ή φρυγανισμένο ψωμί. Για πιο χορταστικό αποτέλεσμα, στο τραπέζι σερβίρουμε αυγά βραστά ή μια απλή ομελέτα. 
Κρεμμύδι,Σπανάκι,Φέτα